La probabilitat que infectis la teva família o els teus companys de casa és molt baixa.
Si tens dubtes sobre això, t'aconsellem que consultis l'apartat " Si ets parella, família o amic/amiga d'algú que té l'hepatitis C".
Si ets portador de l'hepatitis C i convius amb altres persones, has de tenir cura de no compartir tots aquells estris que puguin contenir restes de sang o mucoses amb sang (estris d'afaitar, raspall de dents, fil dental, estisores, xeringues, cassoletes, rul·los, etc.).
El tractament de l'hepatitis C, és com el tractament per al càncer?
El tractament per a l'hepatitis C són els retrovirals nous, que presenten menys efectes secundaris, són ben tolerats i presenten una taxa molt alta de curació.
El professional especialista en hepatologia o malalties infeccioses és qui millor et pot assessorar.
M'han dit que tinc hepatitis C crònica i que no tinc cura.
Es diu que l'hepatitis C és crònica quan una persona fa més de sis mesos que està infectada (Ag VHC +).
És veritat que entre el 75-85% de les persones que s'infecten desenvolupen una infecció crònica (persistent).
Encara que molts afectats estan estables durant dècades i mai desenvolupen problemes greus de fetge, és recomanable fer un seguiment amb un especialista en hepatologia i valorar conjuntament amb l'equip mèdic el tractament adequat.
S'està progressant en el tractament de l'hepatitis C, i molts obtenen taxes molt altes de curació.
Recorda que, si tens hepatitis C, el millor és consultar l'especialista en hepatologia o malalties infeccioses.
Puc contagiar-me d'hepatitis C si faig servir la meva pròpia xeringa més d'una vegada?
No, no et pots contagiar de l'hepatitis C si fas servir la teva xeringa i mai la comparteixes.
Ara bé si la comparteixes utilitzant-la per carregar la droga i reparteixes la dosi amb altres usuaris, pensa que en la cassoleta, en l'aigua o en el material que utilitzes amb altres usuaris hi poden haver restes de sang i, per tant, tens risc de contagiar-te tant de l'hepatitis B i C com del VIH.
Recorda que en els centres de reducció de danys pots obtenir sempre xeringues estèrils a canvi de la teva xeringa.
Tingues en compte que una vegada utilitzada, la xeringa deixa de ser estèril i, per tant, conté gèrmens patògens que poden produir altres malalties, com ara infeccions cutànies, flebitis, endocarditis, etc.
Pensa sempre en la fórmula següent:
La droga només pot portar el virus si conté restes de sang d'una persona infectada.
Per això, has d'evitar fer pràctiques com ara preparar la dosi i repartir-la amb xeringues usades amb altres usuaris perquè pots córrer el risc d'infectar-te d'hepatitis C.
Pensa que en restes de sang el VHC pot ser infecciós a temperatura ambient un mínim de 16 hores i un màxim de 4 dies.
Tots els usuaris de drogues per via parenteral tenen hepatitis C; no es pot evitar.
Actualment, el 65% dels usuaris de drogues per via parenteral amb més de vint anys d'addicció són portadors del virus de l'hepatitis C. Però hi ha un 35% que no ho són i que corren el risc d'infectar-se.
Per aquest motiu, és important seguir mesures higièniques adequades tant a l'hora de dissoldre la dosi com de carregar-la i d'injectar-se.
La prevenció de les malalties és cosa de tots, i tots hem de contribuir a evitar-ne el contagi i la transmissió.
La prova ràpida per detectar anticossos de l'hepatitis C (prova serològica) no és una prova invasiva ni fa mal.
Consisteix a fregar amb una paleta petita les genives per obtenir una mostra de fluid oral suficient i posteriorment posar-lo en contacte amb una solució.
El resultat serà visible aproximadament en 20 minuts.
Encara que el resultat sigui positiu, sempre s'ha de fer posteriorment una anàlisi de sang per confirmar-lo, que, a més de conèixer la càrrega viral ens dirà el tipus de genotip que tenim.
L'anàlisi de confirmació la pots fer en el teu centre d'atenció primària demanant hora amb el metge de família.
Actualment l'Agència de Salut Pública de Catalunya ha distribuït estoigs de proves ràpides en saliva per detectar l'hepatitis C a tots els centres de reducció danys.
Prevenció del contagi de l'Hepatitis C i del VIH -SIDA es cosa de tots
ASAUPAM (Associació d'Intervenció Comunitària en Drogues)
Associació d'Usuaris Addictes a Drogues
Associació de pacients dependents d'opiacis que treballa per la defensa dels seus drets en l'equiparació dels de resta de pacients del Sistema sanitari.
Entitat nascuda amb la voluntat d'impulsar, planificar, investigar, gestionar, avaluar i/o implementar els diferents projectes i activitats adreçades a millorar la problemàtica personal, sociosanitària, sociolaboral i formativa, legal i social (habitatge, ciutat...) de les persones amb problemes de drogodependència.
Facilitar la comunicació, la coordinació, l'intercanvi d'experiències i investigacions, programes d'actuació i altres, entre l'associació i altres associacions i agrupacions que treballin en l'àmbit de les drogodependències, així com les diferents organitzacions que els agrupin i/o representin.
Plataforma en defensa dels afectats per Hepatitis C. Es constitueix com PLATAFORMA D'AFECTATS PER HEPATITIS C el 3 de setembre del 2014 amb àmbit en tots els territoris de l'Estat.
Associació sense ànim de lucre d'àmbit nacional de malalts d'hepatitis C, que neix després del contagi massiu de València.
La idea de l'associació sorgeix d'un grup de malalts amb la inquietud de saber més sobre la seva malaltia i el seu tractament independentment de quin fos el seu via de contagi.
Xarxa de serveis del Programa d'intercanvi de xeringues (PIX)
A fi de prevenir l'empitjorament de la malaltia hepàtica i guanyar qualitat de vida, a les persones afectades per l'hepatitis C crònica se'ls recomana fer una sèrie de canvis en els estils de vida, com ara seguir una dieta sana i variada, practicar exercici físic moderat i de manera regular, descansar i dormir com a mínim 8-10 hores al dia, i sobretot s'insisteix en la importància de reduir, i fins i tot abandonar el consum d'alcohol, ja que qualsevol consum es considera consum de risc i augmenta de tres a cinc vegades el risc d'evolucionar ràpidament cap a una cirrosi hepàtica i cap el càncer hepàtic.
Per aquest motiu, t'aconsellem que accedeixis a l'apartat " Amb l'alcohol, menys és millor ", on trobaràs recomanacions i consells per reduir el consum d'alcohol.